b'\n_START_ARTICLE_\nPr\xc3\xb8yssisk \xc3\xa5pning\n_START_SECTION_\nVarianter\n_START_PARAGRAPH_\nHvis hvit \xc3\xb8nsker en roligere stilling er dekning av e4-bonden med 4.d3 et konservativ mulighet. \xc3\x85pningen g\xc3\xa5r over til den rolige \xc2\xabGiuocco Pianissimo\xc2\xbb varianten av Italiensk etter 4...Lc5. Andre trekk er 4...Le7, 4...h6 eller det aggressive 4...d5._NEWLINE_Fors\xc3\xb8k p\xc3\xa5 \xc3\xa5 dekke bonden med 4.Sc3 fungerer ikke s\xc3\xa5 bra. Svart kan spille 4...Sxe4! 5.Sxe4 d5, som vinner tilbake offiseren og overtar kontroll over sentrum. Hvis 4.Sc3 likevel spilles er det med tanke p\xc3\xa5 \xc3\xa5 spille den spekulative Boden-Kieseritzky gambitten 4.Sc3 Sxe4 5.0-0._NEWLINE_Sentrumsbruddet 4.d4 gir hvit rask utvikling, men svart f\xc3\xa5r sl\xc3\xa5tt ut de hvite sentrumsb\xc3\xb8ndene og f\xc3\xa5r som regel utligning._NEWLINE_En av de mest kritiske testene er 4.Sg5 som truer p\xc3\xa5 f7 og nesten forsert vinner en bonde, selv om tempotapet med springeren gjorde at spillere som Siegbert Tarrasch stemplet trekket som amat\xc3\xb8rmessig (\xc2\xabein richtiger St\xc3\xbcmperzug\xc2\xbb). Variantene kan v\xc3\xa6re sv\xc3\xa6rt skarpe. Traxler-varianten 4...Lc5 ignorerer trusselen for rask utvikling. Flere ville varianter har blitt analysert til evig sjakk. Vanligere er 4...d5 5.exd5. N\xc3\xa5 er 5...Sxd5?! sv\xc3\xa6rt risikabelt grunnet 6.Sxf7!? med farlig angrep eller det mer konservative, men ogs\xc3\xa5 aktive 6.d4. I stedet pleier svart \xc3\xa5 ofre bonden med 5...Sa5, 5...b5 eller 5...Sd4.'